Enda dipeda tang nemu merati ulah jai
DULU ari tu kitai udah ninga Chuik ti lekik-lekik ketawa laban deka malas ulah jai Anak Mensia ngena jalai nachah padi, ngachau umai sida kena bebalaska pemati mayuh bala sida Tikus, sida Chuik. Ninga nya, nanya baru ga Tikus Rumah ngagai Chuik. Ku iya: “Kempang ga ati kitai nasau umai Anak Mensia punggal?” “Kami kebendar iya endang nadai ati deka nasau umai sida, enti sida enda mungkal dulu. Kami ke tuai endang semampai bekunsi ajar enggau pangan diri, sama enda ngajar pangan diri enda ngasuh bekachauka utai orang. Enti nembiak diri, aku berani tanggung laban sida ngasi enti kami ke tuai tu udah bejaku. Enti bejalai neresa umai Anak Mensia lebuh padi udah mansau, isa sida natka nyawa diri, enggai meh maut tangkai padi, laban ingatka ajar. Tang enti Anak Mensia mungkal ngena pengawa ke jai, kami endang bebalas. “Kita aruh enggai bebalas, kita ga itungka ditupi Anak Mensia,” ku Chuik nuntungka jaki iya ngagai Tikus Rumah. Enda tentu nyamai ga ati Tikus Rumah ninga jaku Chuik ti bisi nebak-nebak asai, tang iya nemu ngelalaika mua diri. Kena iya enchabarka jaku nya tadi, iya lalu nanya Chuik. “Kati bala kita ke di tanah tu bejarit ga betemu enggau Anak Mensia lebuh sida turun, punggal?” ku iya. “Endang semampai betemu enggau sida bala kami, tang sida suah enda meda kami. Lebuh ke besabung perening, sida enda ibuhka kami laban sama majakka pengawa diri. Sekeda sida Anak Mensia endang enda tentu manah ati enggau utai pangan diri. Kebuah aku munyi nya laban kami suah meda sida beambika utai pangan. Enti mansa buah pangan mansau, tak peneka ati ngambi. Baka ke ngambi enggi diri empu. Ukai nya nembiak ke ngereja pengawa bansa nya, tang enda orang ke udah besai tuai; nya alai bala nembiak, bala anak sida nunda ulah sida ke besai tuai. Bubu, pukat, taut, ensenga, abau pangan diri endang semampai diabas, diangkatka lalu utai ulih dia pan diambi mega. Kekadang bisi sekeda beturuhka ngena kayu bubu, abau pangan diri. Tang ukai ga semua ti ngereja pengawa bakanya, anang salah tamping,” ku Chuik. NYINUK NINGA JERITA Maya nya, Tikus Tanah endang nyinuk ninga lalu enda bemunyi. Tang nyau datai ba cherita Chuik ke nusui ulah Anak Mensia di tanah, dia iya lalu nibar jaku mimit. “Tadi aku enggai tak becherita bendar pasal ulah Anak Mensia, tang nyau ninga cherita punggal Chuik; nya alai nadai kebuah ga tak ngelalaika utai ke temu kami paal Anak Mensia,” pia ku iya. Tikus Rumah lalu nyaut. Ku iya: “Nama utai dipelalaika punggal. Ukai nya bansa kitai. Enti sida enggai ditemu jai enggai ditusui kita, anang ngaga ulah ti enda menyana. Nama ulah sida ba sebelah tanah ti ditemu kita punggal?” ku Tikus Rumah nanya petunggal iya Tikus Tanah. “Eh ukai mimit pengawa sida ke enda tentu. Tang utai ke kelalu enda manah peda aku nya pasal sida ke bechurika utai pangan diri munyi ku punggal Chuik nya tadi. Bisi sekali, malam hari, lebuh aku turun ba kebun lada Anak Mensia dia aku meda orang enda temu gamal ngeringak ngeruruhka buah lada, niki ngena tangga. Baju chelum, tanchut pan chelum. Mua begenturing enda temu gamal. Alit ati aku berundingka iya nya, laban selama tu Anak Mensia ngarang buah lada sida siang hari. Iya nya tak ngarang buah nya maya malam hari. Nya alai enggai enda nentuka bendar, sekalika iya antu tauka Anak Mensia ngulah gamal diri. Ari nya aku mansang begadai- gadai semak ngagai iya. Enda jauh ari endur ia ke ngruruhka buah lada nya bisi siku orang bediri tegir-tegir atas tanah. Iya ke bediri nya endang nyengala Anak Mensia peda aku. Endang orang ke bempu kebun lada nya, laban aku suah meda iya mensiang kebun nya siang hari. Lama bendar iya nyengkening gamal orang ke ngeringak ngarang buah lada nya. Nyau kelama baru iya nyapa.  “Nuan nya Kiong?” ku iya, “Aku aah,” ku siku nya. “Nama main nuan tak ngarang lada aku bakanya deh?” ku iya. “Enti lada nuan, badu meh ngarang,” ku iya ke bediri ba tangga nya. “Udah nya iya lalu terejun ari tangga sereta baka ke deka munuh diri rari nempuh babas repa. Nya baru aku nemu nama penchuri nya Kiong,” ku Tikus Tanah nusui sekeda ulah Anak Mensia ke ditemu iya. “Perasa endar laban Anak Mensia. Ngelamatu, meda ke pintar sereta bekuasa lebih ari semua bansa utai idup dalam pulau Tekang Gemala tu, arapka penemu enggau ulah sida nya tau nyadika teladan kitai mayuh ditu. Tang enti ulah sida nyau bakanya, sapa deka beteladanka sida ke jai bakanya,” ku Tikus Tanah. Iya pan lalu majak becherita. Ku iya: “Dulu suba enda ga Anak Mensia bangat ngemalat nya pengawa beduan pangan. Tang diatu sida pegari bendar enda manah penemu. Suah aku meda sida enchuri lada ke udah disimpan orang dalam guni di langkau kebun, lebuh orang empu kebun nya nadai dia. Nyamai bendar sida enchuri diatu laban udah bisi jalai alun. Mina tak manggaika guni ngagai entuka sida lalu taban rari. Nya pengerugi Anak Mensia udah bisi jalai alun, laban nyamai alai orang ke jai nya nabanka barang churi sida”. MAYUH NADAI PENATAI PEMISI Ninga nya nyaut ga Tikus Rumah. “Anak Mensia tu orang ke meruan batang adat dipegai. Bejaku mua pengelandk, tang kena segang pemansang orang ke udah maju, ari nya sekeda raban bansa sida ke nadai penatai pemisi nya mansang tusah. Orang ke bisi utai, makin kaya sekaya. Bala sida ke mensekin nya makin umang-seumang. Bala sida ke kelalu seranta nya endang amat merinsa bendar pengidup, selalu ngining raban orang ti kaya. Beduduk ari nya sida kekadang ngereja pengawa ke enda manah. Bisi nya ngerumpak, bisi nya nipu, sekeda ngelakar pangan diri ngena pemula, lalu pengabis iya sekeda nyengkubang pendam laban deka ngencuri baya ti berega enggi tudah ti udah midang. Orang empu rumah ti alai kami numpang, bisi kena jil ketegal nyengkubang baya orang ba pendam,” ku iya. Nyadi Tikus Rumah nampung jaku ngenang utai ke ditemu diri pasal pendiau enggau pengidup Anak Mensia. Ku iya: “Sekeda raban bansa Anak Mensia nitih diperati kami suntuk ketegal apin nemu jalai ke menyana kena ngulihka pengidup ti menyana, chukup pemisi. Tang endang mayuh nya suntuk ketegal ngelusu, lalu sekeda nya selalu mindah ari rumah nadai batang pengawa dikereja. Nitih peda kami, sekeda nya endang rindang main judi besari-sari. Ari pagi nyentukka lemai sida ti bejudi ba ruai. Datai meniga ruai penuh laban bala sida serumah nya bejudi. Bisi main pey, bisi main bandat, bisi main tui, lalu bisi mega muka tugung main kuluk. Sida ke mit pan bisi mega tugung bemain daun bepasangka gelik getah. Chukup inggar sida sepemanjai hari nya. Bisi nya ngasi dirara lalu bisi endang enda makai tengah hari laban enggai ninggalka tugung gulu alai bejudi. Sida ti menang chukup lantang ati tang bala ti alah endang ngerecham belama mua sida. “Kelimpah ari gian bejudi, belaya mua peneka ga bala sekeda taja pan tulang lembau ngereja pengawa. Mulut nyebut tang patung nya nyaut, munyi ku sema bala sida Anak Mensia empu. Reti nya senang bejaku tang langgur pengawa nadai dikereja tauka dipejalaika. Tu meh sekeda ari pun penatai penusah Anak Mensia peda aku,” ku Tikus Rumah malik ngagai tunga Chuik. “Kati ku nuan nemu endar ga nuan pasal sida Anak Mensia punggal?” ku Chuik malik ngagai Tikus Tanah. “Kati tau enda nemu, endang semampai bepansa enggau sida di tanah tu. Sida ke ngelusu, ari rumah amat nurun, tang datai di tanah lalu ranggak-ranggak di pelasar. Bisi ga aku kala meda, maya mantun umai bukit, enti udah seriris, bisi sekeda sida lalu pulai ke langkau umai. Udah nya lalu enda nurun agi. Pansut ari langkau lalu pulai. Semadi sida beduruk nya baru baka ke rajin berumba enggau pangan diri. Nya meh ulah sida peda aku,” ku Tikus Tanah. Aum bala sida dalam lubang tanah agi betampung lalu bakanya mega aum besai bala jelu ba Pulau Tekang Gemala nya endang apin belabuh, apin bejalai. Oleh TELESA EMPERAN 
See author's posts
